Kansanedustaja Timo Heinonen (kok.) kertoo saaneensa runsaasti palautetta lakialoitteestaan, jolla tavoitellaan raiskauksista aina ehdotonta vankeustuomiota.

–Kyllä se on sellainen asia, joka puhuttaa ihmisiä ja herättää tunteita. Ehkä vähän äärituntemuksiakin, Heinonen sanoi Uudelle Suomelle eduskunnassa.

–Esimerkiksi, että ei kokoomuksesta ole koskaan mitään hyvää tullut, mutta nyt tulee. Siis tällaisia rohkaisuja, jotka on sosiaalisessa mediassa. Kyllä valtaosa on ollut sellaista, että hyvä, että joku uskaltaa oikeasti tämän tyyppisiin asioihin ottaa julkisesti kantaa ja ryhtyä toimiin eikä vain puhua niistä, hän lisäsi.

Aloite on nyt jätetty eduskunnalle. Heinonen toivoo, että aloite tulee seuraavan kuukauden aikana eduskunnan lähetekeskusteluun, ja sen jälkeen lakivaliokunta käsittelee sitä.

–Kyllä se aika monen oikeustajua loukkaa sen tyyppiset tuomiot, joista julkisuudessa on paljon ollut, että ne eivät ole sen rikoksen ja tapahtuman kanssa minkäänlaisessa suhteessa.

Negatiivistakin palautetta on tullut.

–Ainoa mistä tulee negatiivista on tullut, että jos on näyttöongelmia, mutta sekin on sellainen, että näyttöongelma on kaikissa rikoksissa. Ei syytöntä pidä tuomita. Meillä on kolmiportainen oikeusjärjestelmä: käräjäoikeus, hovioikeus ja korkein oikeus. Niinhän se toimii.

Keskustelua on käyty myös siitä, että ankarammat tuomiot eivät välttämättä vähennä rikollisuutta.

–Parantaako se, ei siitä ole kyse. Kyllä me tarvitaan totta kai vankiloille resursseja siihen, että meillä täytyy olla vaarallisuusarviot kohdillaan, ketä lasketaan vapaaksi, Heinonen sanoo.

Heinonen olisi valmis tiukentamaan myös vaarallisiksi todettujen rikollisten vapauttamista.

–Olisin itse sitä mieltä, että jos vaarallisuusarvio on kielteinen, ei pitäisi vapauttaa. Se on yksi minkä eteen tulen toimimaan yhtenä tällaisena tiukennuksena, Heinonen sanoo.

–Mutta eihän se ihan itse rangaistus varmaan montaakaan paranna, jos ei vankilassa ole muita tukipalveluita. Pitää saada apua. Pitää olla mahdollisuus kouluttautua. Sitten meillä on valitettavasti sellaisia ihmisiä, joiden paikka ei ole vapaana. Niihinkin pitää olla keinoja, hän lisää.